**Dragi roditelji,**

**većina školskih aktivnosti uključuju govorenje, pisanje i čitanje. O njima znatno ovisi uspješnost školske djece, a time i njihova slika o sebi.**

**Zašto je važno čitanje?**

Čitanje je glavno sredstvo učenja. Bez čitanja dijete ne može usvajati nova znanja niti napredovati. Isto kao i kod drugih vještina poput plivanja, vožnje biciklom i slično, čitanje se usavršava vježbanjem. Dijete bi trebalo čitati što više, a manje vremena besciljno lutati na računalu i internetu. Naravno, bilo bi dobro kada bi roditelji od malih nogu djeci čitali priče, i nudili im slikovnice, časopise. Osobito je lijepa navika uspavljivanja čitanjem i razgovorom sa djetetom koje im jamči lijep i miran san.

**Što to znači dobro čitanje?**

Nakon što su savladala glasovnu analizu i sintezu, djeca uče pravilno čitati i pritom poštuju rečenične znakove. Važno je ne samo imati dobru tehniku čitanja, već i misliti na ono što čitamo te, ono najvažnije, razumjeti što smo pročitali. Učenici za potrebe učenja čitaju tiho (u sebi) i glasno (izražajno). U radu kod kuće slijedite upute učiteljice.

**Kako postati dobar čitač?**

Nakon savladavanja čitanja i pisanja dijete polako napreduje i usvaja sve više znanja. Nastavni sadržaji su često bogati ilustracijama, ali i popratnim tekstom kojega je opsegom sve više.

Prva i najvažnija stvar je koncentracija! Nije dobro prepustiti se mislima na igru, televizijski program, razonodu, a istovremeno čitati i učiti. Važno je dijete upozoriti na usmjerenost na čitanje i učenje. Kod većeg teksta, prvo čitamo tekst u cijelosti kako bi shvatili bit, a potom pažljivo čitamo dio po dio. Vrlo je važno da dijete istakne ono što ne razumije!

Nikako nije dobro učiti napamet, pomognite djeci i objasnite im ono što ne razumiju sami.

S vremenom i sazrijevanjem, djeca polako uče podcrtavajući glavne misli iz teksta, te mogu odrediti što je u pročitanom tekstu glavno, a što sporedno (ovo je jedna od najvažnijih strategija učenja!). Dobra je strategija i prepričavanje pročitanog svojim riječima, u kojem slučaju bi djeca trebala shvatiti pouku i uzročno-posljedičnu povezanost naučenih činjenica.

Ne treba zanemariti ni uvjete učenja: prostor za učenje bi trebao biti dovoljno svijetao, prozračan i ugodan za boravak i rad. Pripazite da dijete ima svoj mir, da ga ne ometaju ukućani. Dugo učenje i čitanje umara pa smo i manje uspješni. Vrijeme je tada za odmor i predah - u igri i opuštanju!

**Što znamo o djeci s teškoćama u čitanju i pisanju?**

Unatoč mnogim pretpostavkama uspješnog početnog čitanja i pisanja, problemi se ipak relativno često primjećuju u školske djece. Kada dijete ima teškoća u usvajanju čitanja i pisanja, te teškoće postaju više primjetne u starijoj dobi. Nažalost mnogi tu činjenicu pripisuju ili nedovoljnom učenju ili lijenosti djeteta! Roditeljima se često čini da takvo dijete nije niti zainteresirano za školu.

Međutim, radi se o tome da djetetu radni zadaci postaju teški do te mjere da tek prividno gubi interes, učenje izbjegava jer uviđa da ne može pratiti određeni tempo, a dijete ni samo ne zna što ili kako nešto napraviti. Naravno, za razvijanje pravilnog stava prema problemu treba dobro razlučiti radi li se uistinu o specifičnim teškoćama ili imamo tek početne teškoće i još donekle nezrelo dijete kojem možda treba malo više vremena i vježbe.

**Specifične teškoće u učenju**

Specifične teškoće pisanja (disgrafija) i čitanja (disleksija) - nemogućnost djeteta da savlada vještinu pisanja i čitanja prema uopćenim načelima, uz prisutnost tipičnih pogreški - nikako nisu rezultat smanjene inteligencije. Događa se da dijete sa svim svojim mogućnostima, urednim sluhom i vidom ne uspijeva pravilno ovladati čitanjem i pisanjem zbog nezrelosti dijelova mozga koji su odgovorni za finu motoriku ruke, slušnu pažnju te vizualno-prostornu orijentaciju. Takva djeca se rano uočavaju na nastavi, međutim tek stručnjak može nakon praćenja djeteta reći radi li se o specifičnim teškoćama.

Neki od primjera sumnjivih pogreški bili bi:

* zamjena slova (b-d, b-l, n-m, a-u, ..), premještanje slogova
* izostavljanje ili dodavanje slova, nedovršene riječi, propuštanje slogova
* zrcalno pisanje slova (okretanje slova na drugu stranu)
* nema razmaka između riječi i rečenica, nepridržavanje margina u bilježnici
* nečitak rukopis, naglo kolebanje rukopisa od sitnog prema krupnom

Sve ovo, može ali i ne mora biti siguran znak da vaše dijete ima specifične teškoće. Zato je važno surađivati sa učiteljicom i stručnjacima na koje vas možemo uputiti kako bi učinili najbolje za vaše dijete! Uz pravilan stav, vježbu i podršku, dijete sazrijeva i napreduje, i nema razloga da ne bude odličan đak!

**Što možemo učiniti?**

Kada primijetimo da dijete ima moguće specifične teškoće, tada je najvažnije na vrijeme se obratiti stručnjaku. Čekajući da “sve dođe na svoje mjesto” neće pomoći.

* učenici bi svakodnevno trebali čitati 10 – 15 minuta
* slikovnice će dobro poslužiti za početak jer imaju kratak, jednostavan tekst koji je blisko povezan s ilustracijom na istoj stranici
* sjednite dijete pokraj sebe i ohrabrite ga
* pročitajte mu cijelu slikovnicu, a zatim od njega tražite da samo naglas pročita rečenicu po rečenicu, stranicu po stranicu
* nastojte da dijete uoči i zapamti koja je pisana riječ povezana s kojom sličicom
* postavite mu pitanja kako biste provjerili razumije li dijete smisao priče
* nagradite dijete za uloženi napor, a ne rezultat
* nemojte uspoređivati vaše dijete sa drugom djecom i načinom na koji ta djeca napreduju, radije obratite pažnju na sve male korake vašeg djeteta koji će dovesti do uspjeha